AIŠKINAMASIS RAŠTAS

Dėl žemės mokesčio tarifų ir neapmokestinamųjų žemės sklypų dydžių 2018 metams nustatymo

**1. Parengto tarybos sprendimo projekto tikslai ir uždaviniai**

Lietuvos Respublikos vietos savivaldos įstatymo 16 straipsnio 2 dalies 37 punktas reglamentuoja, kad Savivaldybės tarybos kompetencija - nustatyti mokesčių tarifus įstatymų nustatyta tvarka. Kadangi 2018 metų mokestiniam laikotarpiui šio mokesčio tarifas turi būti nustatytas 2017 metais, todėl galime analizuoti ir vertinti 2016 metams nustatyto mokesčio tarifo įtaką biudžetui ir mokesčių mokėtojams.

Lietuvos Respublikos žemės mokesčio įstatymo (toliau – Įstatymas) 6 straipsnio 2 dalis reglamentuoja, kad savivaldybės taryba iki einamojo mokestinio laikotarpio birželio 1 dienos nustato konkretų mokesčio tarifą, kuris galios savivaldybės teritorijoje kitą mokestinį laikotarpį. Įstatyme nustatyta, kad mokesčio tarifas – nuo 0,01 procento iki 4 procentų žemės mokestinės vertės. Savivaldybės taryboms yra suteikta teisė nustatyti vieną ar kelis konkrečius žemės mokesčio tarifus, kurie gali būti diferencijuojami atsižvelgiant į vieną ar kelis kriterijus:

1. pagrindinę žemės naudojimo paskirtį;

2. žemės naudojimą ar nenaudojimą;

3. žemės sklypo naudojimo būdą;

4. žemės sklypo dydį;

5. mokesčio mokėtojų kategorijas (dydį ar teisinę formą, ar socialinę padėtį);

6. žemės sklypo buvimo savivaldybės teritorijoje vietą.

Nuo 2013 m. sausio 1 d. žemės mokestinė vertė yra žemės vidutinė rinkos vertė. Masinis žemės vertinimas žemės mokestinėms vertėms apskaičiuoti turėtų būti atliekamas ne rečiau kaip kas 5 metai. Šiuo metu nustatytos žemės vidutinės rinkos vertės, apskaičiuojant žemės mokestį, galios 5 metus (2013—2017 metais). 2017 m. bus paskutiniai, kai žemės mokestis bus skaičiuojamas pagal 2012 m. atliktą žemės vertinimą.

Žemės ūkio paskirties žemės, išskyrus apleistas žemės ūkio naudmenas, mokestinė vertė yra jos vidutinė rinkos vertė padauginta iš koeficiento 0,35.

Žemės mokestinės vertės skaičiavimui nustatytas 5 metų pereinamasis laikotarpis, t. y. jei 2013 metų mokestiniu laikotarpiu žemės ploto (aro) mokestinė vertė padidėja lyginant su 2012 metų mokestiniu laikotarpiu buvusia mokestine verte, tai iš 2013 m. mokestinės vertės buvo atimama 80 procentų vertės padidėjimo (t. y. 80 procentų skirtumo susidariusio tarp 2013 m. mokestiniu laikotarpiu nustatytos mokestinės vertės ir 2012 m. mokestiniu laikotarpiu buvusios mokestinės vertės). Atitinkamai: 2014 m.- 60 proc., 2015 m.- 40 proc. ir 2016 m. -20 proc. 2017 m. pereinamasis mokestinis laikotarpis pasibaigė ir žemės mokestis bus skaičiuojamas nuo vidutinės žemės rinkos vertės.

Žemės ūkio paskirties žemei **(**išskyrus mėgėjų sodųžemės sklypus), sudarančiai didžiąją savivaldybės teritorijoje esančios žemės dalį, siūloma nustatyti 1,2 proc. mokesčio tarifą. Siūloma jį palikti 2016 m. mokestiniam laikotarpiui nustatyto dydžio . Taip pat siūloma nekeisti ir visų paskirčių žemei 2017 m. nustatytų mokesčių tarifų , kadangi žemės mokesčio mokėjimo sąlygos 2018 m., lyginant su 2017 m., nesikeičia.

Mokestis už žemę yra įskaitomas į savivaldybės, kurios teritorijoje yra žemė, biudžetą.

Atsižvelgiant į Įstatymo 8 straipsnio 2 dalies 3 punkto nuostatą, kad nuo žemės mokesčio atleidžiami žemės savininkai, kurių darbingumo lygis yra iki 40 proc., asmenys, kuriems sukako senatvės pensijos amžius ir nepilnamečiai vaikai, kai minėtų savininkų šeimose apmokestinamojo laikotarpio pradžioje nėra darbingų asmenų, jeigu jiems priklausančio žemės sklypo plotas neviršija savivaldybės tarybos nustatyto neapmokestinamo žemės sklypo dydžio. Apskaičiuojant žemės mokestį už 2017 m. Molėtų rajono savivaldybės teritorijoje neapmokestinami žemės mokesčiu 0,15 ha dydžio žemės sklypai miesto teritorijoje ir 3,5 ha dydžio žemės sklypai kaimo vietovėje. 2018 m. mokestiniam laikotarpiui siūloma neapmokestinamų žemės sklypų dydžių nekeisti.

Parengto sprendimo projekto tikslas – nustatyti žemės mokesčio tarifus 2018 metams ir nustatyti 2018 metams neapmokestinamų žemės mokesčiu žemės sklypų dydžius.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 37 punktas;

 Lietuvos Respublikos žemės mokesčio įstatymo 6 straipsnis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

 Neigiamų pasekmių nenumatoma.

 Teigiamos: Žemės mokesčio pajamos įskaitomos į savivaldybės biudžeto pajamas ir naudojamos patvirtintų asignavimų finansavimui.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6.Vykdytojai, įvykdymo terminai**

 Valstybinė mokesčių inspekcija, 2018 mokestiniai metai.